काठा में मिट्टी की ढांग गिरी, दो किसान ट्रैक्टर समेत दबे
बागपत। काठा गांव में खेत की जुताई करते समय मिट्टी की ढांग गिर गई। इसमें दो किसान ट्रैक्टर सहित दब गए। इससे वहां पर अफरा-तफरी मच गई। अन्य किसानों ने उनको मिट्टी से निकाला और जिला अस्पताल में भर्ती कराया है।
सोनीपत के गांव पुसरा निवासी राम निवास ने काठा में जमीन बटाई पर लेकर मक्का और गाजीपुर निवासी राम लखन ने परमल की फसल की बुआई कर रखी है। शनिवार सुबह दोनों किसान अपने साथियों के साथ ट्रैक्टर से खेत की जुताई कर रहे थे। इसी दौरान उनके ऊपर मिट्टी की ढांग गिर गई। वे दोनों लोग मिट्टी में दब गए। इससे वहां अफरा-तफरी मच गई। साथी किसानों ने शोर मचा दिया। आसपास के खेतों में काम कर रहे किसान तुरंत वहां पर पहुंचे। उन्होंने बड़ी मशक्कत कर किसानों को मिट्टी से निकाला। उस समय उनकी हालत खराब थी। किसानों ने उनको जिला अस्पताल में भर्ती कराया। फिलहाल उनकी हालत सामान्य है।
पीड़ितों ने कहा खेत से मिट्टी का खनन हो रहा है। इसी कारण मिट्टी की ढांग गिरी है। गनीमत रही कि उस समय खेत में लोग मौजूद थे। उन्होंने मशक्कत कर उनको निकाल लिया। वरना उनकी जान जा सकती थी।